In nomine sanctæ et individuæ Trinitatis. Ego Godefridus, Dei gratia Lingonensis episcopus, concedo tibi, venerabilis frater, Gervasi, abba Sancti-Germani Autissiodorensis, et ecclesiæ tuæ, perpetuo possidendam, decimam de Verginiaco, quæ de feodo nostro et dominio descendit; ita sane ut, cum archiepiscopus Senonensis concesserit vobis super hac censum persolvi, et concordiam inter nos factam laudaverit, in die festi sancti Mammetis cathedræ et ei qui missam cantaverit tres solidos lingonensis monetæ persolvatis. Concedimus etiam tibi et ecclesiæ tuæ ut liberam habeatis potestatem eligendi sacerdotes in omnibus ecclesiis quas in episcopatu Lingonensi habetis; ita tamen ut ad nos vel ut ad decanum nostrum adducantur a quibus, si recipiendi fuerint, curam animarum suscipiant; et si quid in rebus vestris forefecerint, in curia vestra justiciæ vestræ subjaceant. Huic actioni interfuerunt Guichardus, abbas Pontiniacensis; Stephanus et Pontius, archidiaconi Lingonenses; magister Ansellus; Milo de Sanctis, canonici Lingonenses; Milo, decanus Latiniaci; Willelmus, nepos ejus; Lambertus, capellanus archidiaconi; Petrus, presbyter Latiniaci.